Nettavisen har gjennomgått samarbeidsavtalene for de 11 fylkene som er enige om å bli fem fylker fra 2020.
Intensjonsavtalen mellom Vestfold og Telemark er ganske typisk: «Ingen som er ansatt i de to fylkeskommunene på sammenslåingstidspunktet skal kunne sies opp som følge av sammenslåingen», heter det i intensjonsavtalen.
For å oppsummere: 11 fylker blir til fem, og det betyr at seks lag med ledere fra toppen og nedover blir dubletter. Hadde dette skjedd i privat sektor, ville eierne benyttet muligheten til å spare penger ved slike sammenslåinger. Folk har ikke rett til å fortsette i jobben hvis de er overtallige og nedbemanningen skjer på lovlig vis.
Konsekvensen av at fylkene holder seg med flere ledere enn de egentlig trenger er dårligere tjenestetilbud for publikum, eller høyere skatter. Det finnes ingen gratis lunsj, heller ikke i offentlig sektor.